Oznámenie o vydaní aktualizácie textového editora GNU nano 6.0 prišlo v priebehu minulého týždňa. Novinkami sú rozšírenia podpory farieb pre zvýraznenie syntaxe a aj nové funkcie s vlastnými parametrami či klávesovými skratkami. Táto verzia GNU nano sa už postupne dostáva do repozitárov rôznych rolling-release distribúcií Linuxu.
GNU nano 6.0 pridáva formát #rgb pre 216 rôznych farieb zvýraznenia textu, ak ich podporuje zároveň aj terminál. Názvy farieb ostávajú pre užívateľov dostupné a tak nie je potreba meniť vlastnú konfiguráciu v súboroch nanorc, avšak v tejto aktualizácii pribudlo až 14 nových farebných mien - rosy, beet, plum, sea, sky, slate, teal, sage, brown, ocher, sand, tawny, brick a crimson.
Novinkou je aj parameter --zero a jeho nová klávesová skratka, ktorá skryje všetky panely editora a tým rozšíri plochu pre úpravu textu. Parameter --wordbounds ponúka alternatívny spôsob počítania slov v texte a odstránená bola konfigurácia set suspendable. Užívateľom nakoniec pribudla tiež podpora zvýraznenia syntaxe súborov YAML.
Prehľad zmien a noviniek ku vydaniu aktualizácie GNU nano 6.0 je možné nájsť na stránkach nano-editor.org.